“เลขาพลังงาน” แจงค่าไฟแพงเพราะร้อนจัด แถมนำเข้า LNG บวกบาทอ่อน ดันต้นทุนผลิตพุ่ง
“เลขาฯ รมว.พลังงาน” ชี้แจงค่าไฟแพงเหตุรับอิทธิพล Monster Asian Heatwave ส่งผลเครื่องใช้ไฟฟ้ากินไฟมากขึ้นจากอุณหภูมิร้อนแตะ 50 องศาฯ แถมต้นทุนผลิตพุ่งหลังต้องแย่งซื้อ LNG กับฝรั่งในราคาสูง ซ้ำร้ายบาทอ่อนยวบ ทำต้นทุนเชื้อเพลิงพุ่ง 2.74 บาท
“เลขาฯ รมว.พลังงาน” ชี้แจงค่าไฟแพงเหตุรับอิทธิพล Monster Asian Heatwave ส่งผลเครื่องใช้ไฟฟ้ากินไฟมากขึ้นจากอุณหภูมิร้อนแตะ 50 องศาฯ แถมต้นทุนผลิตพุ่งหลังต้องแย่งซื้อ LNG กับฝรั่งในราคาสูง ซ้ำร้ายบาทอ่อนยวบ ทำต้นทุนเชื้อเพลิงพุ่ง 2.74 บาท
27 เม.ย. 2566

ดร.พิสุทธิ์ เพียรมนกุล เลขานุการรัฐมนตรีว่าการกระทรวงพลังงาน เปิดเผยถึงสถานการณ์ค่าไฟแพงในช่วงเดือนที่ผ่านมา ว่ามีสาเหตุหลักจากอากาศร้อน และอุณหภูมิที่เพิ่มขึ้นมากในปีนี้ ส่งผลให้เครื่องใช้ไฟฟ้าโดยเฉพาะเครื่องปรับอากาศทำงานหนักขึ้น โดยอุณหภูมิเฉลี่ยของประเทศไทยปีนี้เพิ่มขึ้นจาก 37.2 องศาเซลเซียส ไปเป็น 44.6 องศาเซลเซียส โดยอุณหภูมิที่สูงมายังมาพร้อมกับปรากฏการณ์ เอลนิโญ่ ที่ทำให้ประเทศไทยอยู่ในสถานการณ์ “Monster Asian Heatwave” ซึ่งมีช่วงเวลาที่ความร้อนสูงสุดเพิ่มขึ้นไปถึง 50 องศาเซลเซียส ซึ่งเป็นสถานการณ์ที่ไม่เคยเกิดขึ้นมาก่อนในประเทศไทย
ทั้งนี้อากาศร้อนมากขึ้นนั้นส่งผลต่อการใช้ไฟฟ้าที่เพิ่มขึ้นอย่างชัดเจน เนื่องจากสภาพอากาศที่ร้อนมากทำให้อุปกรณ์ไฟฟ้ามีการกินไฟมากขึ้นโดยเฉพาะเครื่องปรับอากาศ ที่ต้องทำงานมากขึ้น ยกตัวอย่างเช่นหากอุณหภูมิภายนอกเพิ่มขึ้น 6 องศาเซลเซียส จะทำให้เครื่องปรับอากาศกินไฟมากขึ้นกว่า 15%
“ต้องทำความเข้าใจกับประชาชนว่าในเดือน เม.ย.นั้นค่าไฟไม่ได้ปรับเพิ่มขึ้น แต่เป็นอัตราเดิมที่ใช้ในการคิดคำนวณค่าไฟสำหรับครัวเรือนในเดือน ม.ค. – เม.ย.ที่ราคา 4.72 บาทต่อหน่วย แต่ค่าไฟที่เพิ่มขึ้นมาจากปริมาณการใช้ไฟฟ้าคูณด้วยจำนวนหน่วยไฟฟ้าที่ใช้ เมื่อมีการใช้ไฟฟ้าเพิ่มขึ้นจึงต้องจ่ายค่าไฟฟ้าเพิ่มขึ้น พูดง่ายๆคือยิ่งอากาศร้อนการใช้ไฟฟ้าก็จะมากขึ้นส่งผลต่อค่าไฟฟ้าที่ต้องจ่ายมากขึ้น โดยผู้ใช้ไฟฟ้าสามารถดูปริมาณใช้ไฟฟ้าย้อนหลังได้ 6 เดือนเพื่อมาวิเคราะห์ และทำความเข้าใจค่าไฟของที่บ้านได้” ดร.พิสุทธิ์ กล่าว
ดร.พิสุทธิ์ ระบุเพิ่มว่า ค่าไฟที่แพงขึ้นยังมีสาเหตุอื่นได้แก่ ต้นทุนของการผลิตไฟฟ้าที่มาจากต้นทุนเชื้อเพลิงที่ถือเป็นต้นทุนหลักของการผลิตไฟฟ้าซึ่งคิดเป็นสัดส่วน 60% ของค่าไฟฟ้าที่เราต้องจ่าย โดยปัจจุบันต้นทุนเชื้อเพลิงในการผลิตไฟฟ้าอยู่ที่ 2.74 บาทต่อหน่วย
โดยต้นทุนเชื้อเพลิงที่เพิ่มขึ้นนั้นมาจากสาเหตุหลักมาจากการที่ปริมาณก๊าซธรรมชาติในอ่าวไทยลดลงจากช่วงเปลี่ยนผ่านสัมปทานผู้ผลิตก๊าซธรรมชาติ ทำให้ต้องนำเข้าก๊าซธรรมชาติเหลว (LNG) จากต่างประเทศมาผลิตไฟฟ้า ซึ่งราคา LNG มีราคาที่ผันผวน และปรับตัวสูงขึ้นจากสถานการณ์การสู้รบระหว่างยูเครนกับรัสเซีย ขณะที่อัตราแลกเปลี่ยนของไทยที่อ่อนค่าลงไปแตะ 38 บาทต่อดอลลาร์ ในช่วงที่มีการคำนวณอัตราค่าไฟในงวดปัจจุบัน
สำหรับมาตรการช่วยเหลือและบรรเทาความเดือดร้อนของประชาชนจากราคาค่าไฟที่สูงขึ้นในช่วงที่ผ่านมารัฐบาลได้มีการช่วยเหลือค่าไฟฟ้าให้กับประชาชนมาตลอดในส่วนของผู้ที่ใช้ไฟฟ้าไม่เกิน 300 หน่วยต่อเดือน โดยครัวเรือนที่มีการใช้ไฟฟ้าไม่เกิน 150 หน่วย ได้รับส่วนลดค่าไฟฟ้าผันแปรอัตโนมัติ (FT) เกือบ 100% และในส่วนของผู้ใช้ไฟฟ้าตั้งแต่ 151 – 300 หน่วย ได้รับส่วนลดค่า Ft 75% โดยในส่วนนี้ได้มีการช่วยเหลือประชาชนมาต่อเนื่องเป็นเวลามากกว่า 1 ปี ถือว่าเป็นการดูแลช่วยเหลือค่าไฟฟ้าของประชาชนกว่า 80% ของประชาชนในประเทศ
“ปัญหาค่าไฟแพงมาจากหลายสาเหตุด้วยกัน ซึ่งในเดือนที่ผ่านมายังไม่ได้มีการปรับเปลี่ยนราคาค่าไฟ แต่ส่วนใหญ่การใช้ไฟฟ้าที่เพิ่มขึ้น โดยเฉพาะเครื่องปรับอากาศที่มีการใช้เพื่อลดความร้อนของอุณหภูมิในช่วงกลางวัน ซึ่งทำให้ค่าไฟฟ้าเพิ่มขึ้นประกอบกับบางส่วนประชาชนที่เคยได้รับส่วนลดค่าใช้ไฟฟ้าจากที่ใช้ไม่ได้เกิน 300 หน่วย ไม่ได้รับส่วนลดเนื่องจากมีการใช้ไฟฟ้าเกินจากเกณฑ์ที่จะได้รับส่วนลด เมื่อรวมกับเกณฑ์การคำนวณการใช้ไฟฟ้าแบบก้าวหน้าที่คิดราคาค่าไฟฟ้าจากผู้ที่ใช้ไฟมากแพงกว่าผู้ที่ใช้ไฟฟ้าน้อยกว่าก็ทำให้ค่าไฟปรับเพิ่มขึ้น ซึ่งประชาชนสามารถช่วยกันประหยัดการใช้ไฟฟ้าตามปลัก 4 ป คือ ปิด ปรับ ปลด เปลี่ยน ซึ่งเป็นหลักการง่ายๆ ที่ช่วยประหยัดการใช้ไฟฟ้าและช่วยให้ค่าไฟฟ้าของแต่ละบ้านลดลงได้” ดร.พิสุทธิ์ กล่าว